Salmorexo
Salmorexo (ispan dilində: salmorejo) — İspaniyanın Əndəlus Kordovasına xas olan, pomidordan və köhnə çörəkdən püre halında hazırlanan soyuq şorba. Tərkibinə pomidor, köhnə çörək, zeytun yağı, sarımsaq və sirkə daxildir. Pomidorun qabığı soyulur və digər ərzaqlarla birlikdə yeməyə qarışdırılır. Süfəryə soyutma yumurta ilə birlikdə verilir. Görünüşünə görə salmorexo al-narıncı rəngdədir, çörək əlavə olunduğuna görə qaspaçoya nisbətən bir qədər qatıdır. İspan mətbəxində salmorexodan həm də sous kimi istifadə olunur. Əndəlusda bu yemək bir neçə adla tanınır. Salmorexo adətən, tapas kimi şüşə bakallarda süfrəyə verilir. Kanar adaları mətbəxinə aid olan, tünd dadlı sous da salmorexo adlanır. Bu sousdan ət xörəklərini hazırlayarkən əti, xüsusilə dovşan ətini dadlandırmaq üçün istifadə də olunur. Sousun tərkibində əsas yeri duz, istiot və sarımsaq tutur.